รัฐบาลไทย-ข่าวทำเนียบรัฐบาล-พม. เชิญชวนรับบริการเพื่อคนพิการตลอด 24 ชม. ณ ศูนย์บริการคนพิการกรุงเทพมหานคร พร้อมกำชับทีม One Home จังหวัดนนทบุรี เร่งช่วยเหลือเด็ก 2 พี่น้อง ต้องขาดเรียนบ่อยครั้ง
วันศุกร์ที่ 29 ธันวาคม 2560
พม. เชิญชวนรับบริการเพื่อคนพิการตลอด 24 ชม. ณ ศูนย์บริการคนพิการกรุงเทพมหานคร พร้อมกําชับทีม One Home จังหวัดนนทบุรี เร่งช่วยเหลือเด็ก 2 พี่น้อง ต้องขาดเรียนบ่อยครั้ง
พม. เชิญชวนรับบริการเพื่อคนพิการตลอด 24 ชม. ณ ศูนย์บริการคนพิการกรุงเทพมหานคร พร้อมกําชับทีม One Home จังหวัดนนทบุรี เร่งช่วยเหลือเด็ก 2 พี่น้อง ต้องขาดเรียนบ่อยครั้ง และกินอาหารหมดอายุประทังชีวิต
วันนี้ (29 ธ.ค. 60) เวลา 08.30 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่านางไพรวรรณ พลวัน รองปลัดกระทรวงการพัฒนาสังคมและความมั่นคงของมนุษย์ (รองปลัด พม.)เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 13/2561 เพื่อรับทราบปัญหาทางสังคมต่างๆ ที่เกิดขึ้นในแต่ละวัน และร่วมหาแนวทางการแก้ไขและป้องกันปัญหาดังกล่าว โดยมีผู้บริหารและผู้แทนจากหน่วยงานในกระทรวงฯ เข้าร่วมประชุม ณ ห้องประชุมชั้น 8 กระทรวง พม. สะพานขาว กรุงเทพฯ
นางไพรวรรณกล่าวว่า จากกรณี เด็กสองพี่น้องวัย 8 ขวบ และ 10 ขวบ ต้องขาดเรียนบ่อยครั้ง เนื่องจากไม่มีเงินไปโรงเรียน โดยอยู่กับแม่และยาย ที่มีอาชีพเก็บของเก่าขาย แต่รายได้ไม่เพียงพอ ทําให้ต้องกินอาหารหมดอายุประทังชีวิต ซึ่งทั้งหมดอาศัยในบ้านสภาพเก่าทรุดโทรม ครอบครัวมีฐานะยากจน ที่จังหวัดนนทบุรี นั้นตนได้กําชับให้พัฒนาสังคมและความมั่นคงของมนุษย์จังหวัดนนทบุรี (พมจ.นนทบุรี) พร้อมทีม One Home จังหวัดนนทบุรี เร่งลงพื้นที่ตรวจสอบข้อเท็จจริงและประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจของกระทรวง พม. พร้อมมอบสิ่งของเครื่องใช้ที่จําเป็นและอุปกรณ์ทางการศึกษา อีกทั้งประสานหน่วยงานที่เกี่ยวข้องในพื้นที่ช่วยเหลือดูแลในเรื่องการศึกษาของเด็กอย่างต่อเนื่อง และการปรับปรุงซ่อมแซมสภาพที่อยู่อาศัยให้มีความมั่นคง แข็งแรง ถูกสุขลักษณะ เหมาะสมสําหรับผู้สูงอายุ พร้อมให้คําแนะนําปรึกษาในเรื่องสวัสดิการสังคม เพื่อขอรับสิทธิตามกฎหมาย รวมทั้งการส่งเสริมอาชีพ เพื่อสร้างรายได้ที่เพียงพอและมั่นคงในระยะยาวต่อไป
สําหรับกรณีหญิงชราวัย 66 ปี ป่วยเป็นโรคมะเร็งปอดระยะสุดท้าย และเชื้อมะเร็งลุกลามทั่วร่างกาย รวมทั้งกระดูกไขสันหลัง ทําให้ประสาทขาและระบบขับถ่ายไม่ทํางาน จึงไม่สามารถช่วยเหลือตัวเองได้ ต้องอยู่กับลูกสาวและหลานสาว ครอบครัวมีฐานะยากจน ไม่มีเงินเพียงพอค่ารักษาพยาบาล ที่อําเภอทุ่งช้าง จังหวัดน่าน นั้น ตนได้กําชับให้พัฒนาสังคมและความมั่นคงของมนุษย์จังหวัดน่าน (พมจ.น่าน) พร้อมทีม One Home จังหวัดน่าน เร่งลงพื้นที่ตรวจสอบข้อเท็จจริงและประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านผู้สูงอายุและคนพิการ พร้อมมอบสิ่งของเครื่องใช้ที่จําเป็น และประสานหน่วยงานที่เกี่ยวข้องในพื้นที่ช่วยเหลือดูแลในเรื่องการรักษาพยาบาลหญิงชราดังกล่าวอย่างใกล้ชิด พร้อมทั้งให้คําแนะนําปรึกษาในเรื่องสวัสดิการสังคม เพื่อขอรับสิทธิตามกฎหมาย รวมทั้ง การส่งเสริมอาชีพ เพื่อสร้างรายได้ที่เพียงพอและมั่นคงในระยะยาวต่อไป
นอกจากนี้ เมื่อวันที่ 28 ธันวาคม 2560 กระทรวง พม. ได้เปิดศูนย์บริการคนพิการกรุงเทพมหานคร ซึ่งเป็น 1 ใน 9 ของขวัญปีใหม่ ก้าวไปกับ "พม.” สําหรับศูนย์บริการดังกล่าว เป็นศูนย์รวมการให้บริการและอํานวยความสะดวกแบบจุดเดียวเบ็ดเสร็จ หรือ One-Stop Service สําหรับคนพิการ ผู้ดูแลคนพิการ องค์กรด้านคนพิการ รวมทั้งหน่วยงานภาครัฐและภาคเอกชน โดยเปิดให้บริการ 24 ชั่วโมง ซึ่งจัดบริการด้านต่างๆ ให้แก่คนพิการในพื้นที่กรุงเทพมหานครและปริมณฑล ประกอบด้วย 1) การออกบัตรประจําตัวคนพิการ 2) บริการกู้ยืมเงินกองทุนส่งเสริมและพัฒนาคุณภาพชีวิตคนพิการเพื่อประกอบอาชีพ 3) บริการสงเคราะห์ช่วยเหลือคนพิการหรืออุปกรณ์เครื่องช่วยความพิการ 4) บริการด้านการส่งเสริมอาชีพและการจ้างงานคนพิการ 5) การบริการลงพื้นที่เยี่ยมบ้าน/ช่วยเหลือ หรือบริการให้คําปรึกษา และ 6) การบริการด้านอื่นๆ อาทิ บริการนวดคนตาบอด ร้านจําหน่ายผลิตภัณฑ์ของคนพิการ ร้านกาแฟคนพิการ และศูนย์สายด่วน 1479 เพื่อคนพิการทั้งมวล
"ทั้งนี้ ขอเชิญชวนคนพิการ ผู้ดูแลคนพิการ องค์กรด้านคนพิการ รวมทั้งประชาชนทั่วไป สามารถมาใช้บริการศูนย์ฯ ดังกล่าว ได้ตั้งแต่บัดนี้เป็นต้นไป ณ กรมส่งเสริมและพัฒนาคุณภาพชีวิตคนพิการ สถานสงเคราะห์เด็กหญิงบ้านราชวิถี เขตราชเทวี กรุงเทพฯ หรือสอบถามรายละเอียดเพิ่มเติมได้ที่ สายด่วน 1479 เพื่อคนพิการทั้งมวล”นางไพรวรรณกล่าวในตอนท้าย